ཨེན་བྷི་སི་གསར་འགྱུར་ལས་ཁང་གིས་མུ་མཐུད་དུ་གནས་ཚུལ་སྤེལ་བ་ལྟར་ན། ཧྤུ་ལོ་རི་ཌ་མངའ་སྡེའི་ཨ་རིའི་གྲོས་ཚོགས་གོང་མའི་འཐུས་མི་མར་ཁོ་རུ་བྷིའོ་དང་ཝི་སི་ཀོན་སན་མངའ་སྡེའི་ཨ་རིའི་གྲོས་ཚོགས་འོག་མའི་འཐུས་མི་གྷེ་ལ་ཧར། དེ་བཞིན་དབྱིན་ཡུལ་དང་ཨོ་གླིང་རྒྱལ་ཁབ། ཡུ་རོབ་གྲོས་ཚོགས་ཀྱི་འཐུས་མི་ཚོས་རང་རང་གི་སྲིད་གཞུང་ཁག་ལ་སྙན་ཞུ་ཕུལ་ནས་ཧུ་པིན་ཁྲེན་རྒྱལ་སྤྱིའི་ཉེན་རྟོག་སྒྲིག་འཛུགས་ཀྱི་དབུས་སྤྱི་ཁྱབ་རྒྱུན་ལས་ལ་འདེམས་བསྐོ་བྱ་རྒྱུ་དེར་ངོ་རྒོལ་བྱ་དགོས། ཧུ་པིན་ཁྲེན་རྒྱལ་སྤྱིའི་ཉེན་རྟོག་སྒྲིག་འཛུགས་ཀྱི་དབུས་སྤྱི་ཁྱབ་རྒྱུན་ལས་ཁུངས་སུ་འདེམས་བསྐོ་བྱུང་ན་ཕྱི་རྒྱལ་ཡུལ་གྲུ་ཁག་ཏུ་གནས་འཁོད་བོད་པ་དང་ཞིན་ཅང་གི་ཡུ་གུར་བ། ཧོང་ཀོང་བ་དང་ཐེ་ཝན་པ། རྒྱ་ནག་གི་སྲིད་དོན་ལྟ་བ་མི་མཐུན་པ་རྣམས་རྒྱལ་སྤྱིའི་ཉེན་རྟོག་སྒྲིག་འཛུགས་ཀྱིས་འཛིན་བཟུང་བྱས་ནས་རྒྱ་ནག་ལ་རྩིས་སྤྲོད་བྱེད་སྲིད་པའི་ཉེན་ཁ་ཆེ། རྒྱ་ནག་གི་གནོན་ཤུགས་འོག་རྒྱལ་སྤྱིའི་ཉེན་རྟོག་སྒྲིག་འཛུགས་ཀྱི་མོ་རོ་ཀོའི་གཞུང་ལ་ཡུ་གུར་བ་ཧ་སན་འཛིན་བཟུང་བྱ་དགོས་ཞེས་གནོན་ཤུགས་སྤྲོད་ཀྱི་འདུག དེར་བརྟེན་རྒྱལ་སྤྱིའི་གྲོས་ཚོགས་འཐུས་མིའི་མཉམ་འབྲེལ་ལྷན་ཚོགས་ཀྱིས་རྒྱ་ནག་གི་འོས་མི་ཞིག་རྒྱལ་སྤྱིའི་ཉེན་རྟོག་སྒྲིག་འཛུགས་སུ་བསྐོ་བཞག་བྱ་རྒྱུ་དེར་ངོ་རྒོལ་གྱི་ལས་འགུལ་སྤེལ་གྱི་ཡོད། ཡུ་གུར་བ་ཧ་སན་རྒྱ་ནག་ལ་རྩིས་སྤྲོད་བྱེད་ན་བཙོན་འཇུག་དང་མནར་གཅོད་མྱོང་ངེས་རེད་ཅེས་སྙན་ཞུའི་ནང་དུ་བཀོད། ད་ལོའི་ཕྱི་ཟླ་༣་པའི་ནང་དུ་ཨ་རིའི་ཕྱི་སྲིད་དྲུང་ཆེ་ཨན་ཐོ་ཎི་བྷ་ལིན་ཁེན་གྱིས་རྒྱ་ནག་གཞུང་གིས་མུ་མཐུད་དུ་ཞིན་ཅང་གི་ཡུ་གུར་བའི་འགྲོ་བ་མིའི་ཐོབ་ཐང་ལ་རྡོག་བརྫིས་དང་མི་རིགས་གཙང་སེལ་གྱི་སྲིད་ཇུས་ཤིག་ལག་ལེན་བསྟར་གྱི་འདུག་ཅེས་སྐྱོན་བཙུགས། འོན་ཀྱང་རྒྱ་ནག་གཞུང་གིས་ཞིན་ཅང་གི་ཡུ་གུར་བ་ཚོས་བདེ་སྐྱིད་ཀྱི་འཚོ་བར་རོལ་གྱི་ཡོད། རྒྱ་ནག་གིས་འཇིགས་སྐུལ་རིང་ལུགས་དང་ཁ་བྲལ་རིང་ལུགས། མཐའ་ལྷུང་རིང་ལུགས་བཅས་ལ་འཐབ་རྒོལ་བྱེད་ཀྱི་ཡོད་ཅེས་ལན་བཏབ།།